作者:劉禹錫
標題:許給事見示哭工部劉尚書詩因命同作
內容:漢室賢王后，孔門高第人。濟時成國器，樂道任天真。特達圭無玷，堅貞竹有筠。總戎寬得眾，市義貴能貧。護塞無南牧，馳心拱北辰。乞身來闕下，賜告臥漳濱。榮耀初題劍，清羸已拖紳。宮星徒列位，隙日不回輪。自昔追飛侶，今為侍從臣。素弦哀已絕，青簡歎猶新。未遂揮金樂，空悲撤瑟晨。淒涼竹林下，無複見清塵。